**VYHLÁSENIE PREDKLADATEĽA**

Ministerstvo spravodlivosti Slovenskej republiky predkladá na základe úlohy vyplývajúcej z bodu B.1. z uznesenia vlády SR č. 15 zo dňa 12. januára 2022 *návrh zákona o žalobách na ochranu kolektívnych záujmov spotrebiteľov a o zmene a doplnení niektorých zákonov* na rokovanie Hospodárskej a sociálnej rady Slovenskej republiky s rozporom s Protimonopolným úradom Slovenskej republiky.

Vznesená zásadná pripomienka:

**K Čl. I. § 14 ods. 4 a 5**

Navrhujeme uvedené ustanovenia upraviť tak, aby bolo na oprávnenej osobe možnosť zvoliť si, či bude požadovať od spotrebiteľov poplatok alebo nie. V prípade, že áno, možno stanoviť jeho maximálnu výšku. Uvedené ustanovenia znejú pomerne striktne a nevidíme dôvod na povinné zavedenie poplatku za účasť na žalobe. Taktiež navrhujeme vypustiť ustanovenie o tom, že dotknutý spotrebiteľ môže svoj súhlas s účasťou kedykoľvek odvolať, pričom mu bude vrátený poplatok. Po prvé použite pojmu „dotknutý spotrebiteľ“ v nadväznosti na jeho definíciu sa javí ako nelogické. Po druhé, jeho právo „odhlásiť sa“ po podaní prihlášky musí byť taktiež v istých momentoch obmedzené a je potrebné stanoviť, kedy tak najneskôr môže urobiť, keďže je tým ohrozená úspešnosť kolektívneho uplatňovania kolektívnych práv a taktiež sa zvyšuje motivácia pre žalovaného pôsobiť priamo či nepriamo na členov skupiny a ovplyvňovať tým samotné konanie. V zahraničných právnych úpravách sú stanovené fázy alebo možnosť odhlásenia sa je naviazaná na konkrétne úkony v konaní. Taktiež je vhodné v zákone stanoviť, či a aké procesné práva má dotknutý spotrebiteľ/člen skupiny v samotnom konaní.

Vyjadrenie predkladateľa:

Predkladateľ zvolil systém poplatku/úhrady vo výške 20 eur pre spotrebiteľa za prihlásenie sa k žalobnému zámeru z dôvodu, že zoznam prihlásených spotrebiteľov bude viesť určený notár, pričom prihlášky k žalobnému zámeru bude môcť spotrebiteľ podať u ktoréhokoľvek notára, a bolo teda potrebné určiť výšku úhradu, aby nedochádzalo k disproporciám čo do jej výšky. Po rokovaní s Notárskou komorou Slovenskej republiky bolo dohodnuté, že úhrada vo výške 20 eur pokryje všetky výdaje notára spojené so spracovaním prihlášky spotrebiteľa, vrátane jej zaslania spoločne s prílohami určenému notárovi elektronickou formou prostredníctvom Centrálneho informačného systému. Predkladateľ nepovažuje sumu 20 eur za tak vysokú, aby bola prekážkou zapojenia sa do kolektívnej žaloby. Úhrada za odhlásenie sa zo žaloby bola stanovená vo výške 10 eur, pričom princíp bude podobný, ako pri prihláške.